Argentina fännid keeldusid okupeeritud staadionit vabastamast (0)
Argentina koondis ootas oma kolmandat MM-tiitlit 36 aastat ning tema fännid ei kavatse selle tähistamist ilmselt niipea lõpetada. Muuhulgas keelduvad nad lahkumast Lusaili staadionilt.
Autasustamistseremoonia lõpust on möödas poolteist tundi, aga mitu tuhat Argentina koondise toetajat viibivad endiselt Lusaili staadioni otsatribüünil. Teadustaja on käskivat hääletooni kasutades palunud neil kolm korda areenilt lahkuda, aga seda ei tehta. Kui teadustaja neljandat korda sama sõnumiga kõlaritesse tuli, vilistasid Argentina fännid ta välja.
Mängijate pereliikmed ja lähedased said pärast autasustamistseremoonia ametlikku lõppu mänguväljakul tähistamisega ühineda. Jalgpallurite laste vutimäng – kuna palli polnud käepärast, kasutati tühja plastpudelit! – kestis tubli tund ega lasknud end ümbrisevast segada.
Kui mängijad koos lähedastega staadioni sisemusse siirdusid, hakkasid ka fännid vähehaaval, aga siiski vastumeelselt tribüünilt lahkuma. Pidu jätkub linnas.